《杨先高题漱玉轩》
宋代·闻九成

二龙触斗一不支，化为怪石檐之垂。
神泉内溢石齿迸，漱激犹作琼瑶飞。
琴高赤鱓或在迩，借我一跨邀安期。
远来相就盥灵液，六腑共浥清凉滋。
玉泉细度玉楼去，不碍丹元中守威。
黄金隄边审依护，视之则微听则希。
俯窥溟渤正澄澹，海若仰望朱灵旗。
彼妄人子夸饮玉，死诳愚妇何所稽。
何如随我饮此水，辨玉别石俱忘机。
真忘乃是大奇事，身可如木心可灰。

作者简介：闻九成，馀杭（今浙江馀杭西南）人（《洞霄诗集》卷三）。今录诗四首。